CELEX: 62016CN0408
Language: fi
Date: 2016-07-21 00:00:00
Title: Asia C-408/16: Ennakkoratkaisupyyntö, jonka Curtea de Apel București (Romania) on esittänyt 21.7.2016 – Compania Națională de Autostrăzi și Drumuri Naționale din România SA v. Ministerul Fondurilor Europene – Direcția generală managementul fondurilor externe, prin Ministerul Finanțelor Publice

17.10.2016   
            
            
               FI
            
            
               Euroopan unionin virallinen lehti
            
            
               C 383/3
            
         Ennakkoratkaisupyyntö, jonka Curtea de Apel București (Romania) on esittänyt 21.7.2016 – Compania Națională de Autostrăzi și Drumuri Naționale din România SA v. Ministerul Fondurilor Europene – Direcția generală managementul fondurilor externe, prin Ministerul Finanțelor Publice
   (Asia C-408/16)
   (2016/C 383/04)
   Oikeudenkäyntikieli: romania
   
      Ennakkoratkaisua pyytänyt tuomioistuin
   
   Curtea de Apel București
   
      Pääasian asianosaiset
   
   
      Valittaja: Compania Națională de Autostrăzi și Drumuri Naționale din România SA
   
      Vastapuoli: Ministerul Fondurilor Europene – Direcția generală managementul fondurilor externe
   
      Ennakkoratkaisukysymykset
   
   
               1)
            
            
               Onko direktiivin 2004/18/EY (1) 15 artiklan c alakohtaa tulkittava siten, että siinä sallitaan se, että jäsenvaltio ei sovella kyseistä direktiiviä liityttyään Euroopan unioniin, jos se on tehnyt Euroopan investointipankin kanssa sopimuksen, joka on allekirjoitettu ennen liittymistä ja jonka perusteella julkisia rakennusurakoita koskeviin sopimuksiin sovelletaan rahoittajan määräämiä erityisvaatimuksia, kuten nyt käsiteltävän asian kohteena olevat vaatimukset, jotka ovat rajoittavampia kuin direktiivissä säädetyt vaatimukset?
            
         
               2)
            
            
               Onko direktiiviä 2004/18/EY tulkittava siten, että se on esteenä sille, että kansallisessa lainsäädännössä on O.U.G:n [kiireellinen asetus] nro 72/2007 (jäljempänä asetus nro 72/2007) kaltainen säädös, jossa säädetään Euroopan investointipankin julkisia rakennusurakoita koskevien sopimusten tekomenettelyistä antamien ohjeiden soveltamisesta ja poiketaan sen säädöksen säännöksistä, joilla direktiivi on saatettu osaksi kansallista lainsäädäntöä, eli tässä tapauksessa O.U.G:stä nro 34/2006 (asetus nro 34/2006), liitteenä olevassa selvityksessä esitetyistä syistä, jotta noudatettaisiin ennen liittymistä tehdyn rahoitussopimuksen ehtoja?
            
         
               3)
            
            
               Voidaanko asetuksen N:o 1083/2006 (2) 9 artiklan 5 kohtaa ja 60 artiklan a alakohtaa tulkittaessa julkista rakennusurakkaa, josta on tehty sopimus Euroopan investointipankin julkisia rakennusurakoita koskevien sopimusten tekomenettelyistä antamien ohjeiden ja kansallisen lainsäädännön mukaisesti, pitää unionin lainsäädännön mukaisena ja voidaanko sille myöntää taannehtivasti unionin tuki, jota ei tarvitse palauttaa?
            
         
               4)
            
            
               Mikäli edelliseen kysymykseen vastataan kieltävästi ja tällainen julkinen rakennusurakka on kuitenkin todettu sääntöjenmukaiseksi silloin, kun on selvitetty Programului operațional sectorial ”Transport” 2007–2013 -ohjelman (jäljempänä vuosiksi 2007–2013 laadittu kuljetusalan toimintaohjelma) hyväksymisedellytysten täyttyminen, onko tällainen julkisia rakennusurakoita koskevien unionin oikeussääntöjen oletettu rikkominen (joidenkin sellaisten Euroopan investointipankin julkisia rakennusurakoita koskevien sopimusten tekomenettelyistä antamia ohjeita vastaavien tarjoajien esivalintaperusteiden määrittäminen, jotka ovat rajoittavampia kuin direktiivin 2004/18/EY perusteet – ja jotka on lueteltu tämän ennakkoratkaisupyynnön 12–14 kohdassa) – asetuksen N:o 1083/2006 2 artiklan 7 kohdassa tarkoitettu ”sääntöjenvastaisuus”, josta seuraa kyseiselle jäsenvaltiolle velvollisuus tehdä edellä mainitun asetuksen 98 artiklan 2 kohdassa tarkoitettu rahoitusoikaisu/prosenttimääräinen vähennys?
            
         
      (1)  Julkisia rakennusurakoita sekä julkisia tavara- ja palveluhankintoja koskevien sopimusten tekomenettelyjen yhteensovittamisesta 31.3.2004 annettu Euroopan Parlamentin ja Neuvoston direktiivi 2004/18/EY (EUVL 2004, L 134, s. 114).
   
      (2)  Euroopan aluekehitysrahastoa, Euroopan sosiaalirahastoa ja koheesiorahastoa koskevista yleisistä säännöksistä sekä asetuksen (EY) N:o 1260/1999 kumoamisesta 11.7.2006 annettu neuvoston asetus (EY) N:o 1083/2006 (EUVL 2006, L 210, s. 25).